钦定古今图书集成/明伦汇编/氏族典/第226卷 > 杨难当
## 钦定古今图书集成/明伦汇编/氏族典/第226卷 > 杨难当

按《魏书氐杨难敌传》：元临终谓弟难当曰：“‘今境候未
宁，方须抚慰。保宗冲昧，吾授卿国事，其无坠先勋’。难
当固辞，请立保宗。保宗既立，难当妻姚氏谓难当曰：
‘国险，宜立长君，反事孺子，非久计’。”难当从之，废保宗
而自立。后世祖拜为征南大将军、仪同三司，领护羌
校尉、秦梁二州牧、南秦王。难当后自立为大秦王，号
年曰“建义。”寻而其国大旱，多灾异，降大秦王，复为武
都王。太延初，倾国南寇，规有全蜀，袭刘义隆益州，攻
涪州。又伐巴西，获维州。义隆怒，遣将裴方明等伐之。
难当败，弃仇池，奔上邽。世祖遣中山王辰迎之赴行
宫。高宗时，拜难当营州刺史，还为外都大官。卒，谥曰
忠。